સુરેન્દ્રનગર જિલ્લાની કચેરીઓમાં દલાલોનો રાફડો ફાટતા સવારે લાંબી લાઈનોમાં ઉભેલા વિદ્યાર્થીઓનો વારો મોડી સાંજે આવી રહ્યો છે. આ ઉપરાંત સરકારી કચેરીઓની આજુબાજુમાં ઝેરોક્ષ, કમ્પ્યુટર દુકાનદારો અને કર્મચારીઓની સાંઠગાઠને કારણે વિદ્યાર્થીઓ લૂંટાઈ રહ્યા છે. આથી વિદ્યાર્થીઓના પ્રશ્નોનોને વાંચા આપવા માટે કોંગ્રેસ જનમિત્રોએ વઢવાણ મામલતદાર કચેરી અને પ્રાંત કચેરીમાં હલ્લાબોલ કર્યો હતો. આ પ્રસંગે જિલ્લા કોંગ્રેસના સુબોધભાઈ જોષી, ગિરિરાજસિંહ, નિલેશભાઈ, નટુભાઈ, વિનુભાઈ, ચંદ્રવદનભાઈ સહિતના આગેવાનોએ નાયબ કલેક્ટર નરેન્દ્રસિંહ રાજપૂતને આવેદનપત્ર આપ્યું હતું. આવેદનપત્રમાં જણાવ્યા મુજબ સુરેન્દ્રનગર-વઢવાણ શહેરના વિદ્યાર્થીઓને જાતિના પ્રમાણપત્ર, આવકનો દાખલો, નોંન-ક્રિમિલેયર સર્ટીફિકેટ મેળવવા માટે પગે પાણી આવી જાય છે. આ ઉપરાંત કચેરીમાં પીવાના પાણીની વ્યવસ્થા પણ કરવામાં આવી નથી. વચેટીયા દ્વારા વિદ્યાર્થીઓને લૂંટીને વચ્ચેથી દાખલા કઢાવવામાં આવી રહ્યા છે. આથી વધારાના કમ્પ્યુટર અને ડેટા ઓપરેટરો મુકવા જોઈએ. વઢવાણ તાલુકાના ૪૫ ગામ, સુરેન્દ્રનગર, જોરાવરનગર, રતનપર, વઢવાણ, દૂધરેજ વિસ્તારના વિદ્યાર્થીઓ માટે ૧ જ બારી હોવાથી વધુ ૧ બારી ખોલવાની જરૂરિયાત છે. આ રજૂઆતો સાંભળીને નાયબ કલેક્ટર નરેન્દ્રસિંહ રાજપુત તાત્કાલિક પાણીની વ્યવસ્થા અને વિનામૂલ્યે ફોર્મની વ્યવસ્થા કરવા આદેશો કરતા વિદ્યાર્થીઓમાં રાહતની લાગણી ફેલાઈ હતી.